Journalist Claus T. Kræmmergaard fra Det Nordjyske Mediehus hædres med pris for artikelserie med fokus på et værdigt ældreliv.

Ved en sammenkomst fredag aften for nordjyske mediefolk blev der uddelt en nordjysk pendant til Cavlingprisen, som er den mest prestigefyldte danske journalistpris - men den nordjyske Marenprisen er også betydningsfuld for nordjyske journalister. Og vinder af Marenprisen 2021 blev journalist Claus T. Kræmmergård for artikelserien “Et værdigt ældreliv”. Prisen tildeles et eller flere medlemmer af Dansk Journalistforbund i Nordjylland. Den er et kollegialt skulderklap for et gedigent stykke arbejde og en bemærkelsesværdig og/eller særlig indsats. Claus T. Kræmmergård er til daglig journalist på Det Nordjyske Mediehus' redaktion i Hjørring. Herfra har han afdækket stærkt kritisable forhold på plejehjemmet Margrethelund i Dronninglund. Han har lyttet til pårørende og taget deres kritik alvorligt. Han har efterprøvet kritikpunkterne og har afdækket, at det var helt galt med i første omgang en enkelt borgers pleje og omsorg på Plejehjemmet Margrethelund. Claus T. Kræmmergaard fortsatte og afslørede, at det var en hel afdeling, det var galt med. Han holdt de ansvarlige op på, hvad de havde tænkt sig at gøre. De lovede - de ændrede - og de satte penge af. Men blandt de mange læsere af serien var også Styrelsen for Patientsikkerhed, der på baggrund af artikelserien krævede en redegørelse - og senere kom på et anmeldt og varslet besøg på Margrethelund. Her kunne styrelsen blandt andet konstatere, at en borger selv måtte klare sin sukkersyge, en borger var selvmordstruet, men det var ikke journalført, to borgere fik morfin uden en beskrivelse af hvorfor, og en borger fik besked på at besørge i sin ble, for der var ikke tid til at hjælpe. Det var svigt på svigt. - Det var af sådan en karakter, at styrelsen konkluderede, at der var kritiske forhold af betydning for patientsikkerheden. En konklusion foretaget på baggrund af journalistens graverarbejde, sagde formand for komiteen bag Marenprisen, Kirsten Pilgaard, ved prisoverrækkelsen fredag aften. Serien har foreløbig fået en række af konsekvenser - og lederen af plejehjemmet er fratrådt. TV2 Nord ønsker Claus T. Kræmmergaard stort tillykke med prisen.